COM7 หุ้นเติบโต 3 ปีซ้อน
COM7 ประกอบธุรกิจจำหน่ายสินค้าไอที กลับมาอยู่ในโฟกัสของนักลงทุนอีกครั้ง ในฐานะหุ้นรับอานิสงส์การเปิดตัวไอโฟนรุ่นใหม่ อย่าง iPhone 14
COM7 ประกอบธุรกิจจำหน่ายสินค้าไอที กลับมาอยู่ในโฟกัสของนักลงทุนอีกครั้ง ในฐานะหุ้นรับอานิสงส์การเปิดตัวไอโฟนรุ่นใหม่ อย่าง iPhone 14
11 ก.ย. 2565

เส้นทางนักลงทุน
หุ้นบริษัท คอมเซเว่น จำกัด (มหาชน) จดทะเบียนในตลาดหลักทรัพย์ฯ ใช้ตัวย่อ COM7 ประกอบธุรกิจจำหน่ายสินค้าไอที กลับมาอยู่ในโฟกัสของนักลงทุนอีกครั้ง ในฐานะหุ้นรับอานิสงส์การเปิดตัวไอโฟนรุ่นใหม่ อย่าง iPhone 14
จากฐานข้อมูลของตลาดหลักทรัพย์ฯ ระบุว่า COM7 จัดอยู่ในกลุ่มหุ้นเติบโตต่อเนื่อง เหมาะสำหรับนักลงทุนที่ต้องการค้นหาหุ้นที่มีผลประกอบการดีและมีอัตราเติบโตของกำไรเพิ่มขึ้น
ทั้งนี้ หากพิจารณาโดยเนื้อในของ COM7 ไม่ว่าจะมองจากมุมไหนตัวเลขก็ดีไปหมด ทั้งอัตราส่วนผลตอบแทนต่อส่วนของผู้ถือหุ้นย้อนหลัง 3 ปี (2562-2564) เติบโต 57.58%, 41.26% และ 39.59% ตามลำดับ เช่นเดียวกับรายได้รวมที่เปลี่ยนแปลงไปในทิศทางเชิงบวก แต่ละปีโตระดับ 36.95%, 11.87% และ 19.41%
ขณะที่ กำไรสุทธิต่อปีพุ่งมากถึง 76.46% โดยเฉพาะในช่วงสถานการณ์แพร่ระบาดโควิด-19 ปี 2563-2564 ก็ยังเติบโตได้ถึง 22.56% และ 36.50%
ณ สิ้น ไตรมาส 2 ของปี 2565 นี้ COM7 มีอัตราส่วนผลตอบแทนต่อส่วนของผู้ถือหุ้น 64.34% มีกำไรสุทธิ 620.03 ล้านบาท ขยายตัว 5.61% งวด 6 เดือน กำไร 1,403.26 ล้านบาท ผลงานดีขึ้น 21.74%
แม้อัตรากําไรขั้นต้นสําหรับไตรมาสนี้อยู่ที่ 13.2% ลดลงจากช่วงเดียวกันของปีก่อนที่ 13.4% เพราะภาวะการแข่งขันในธุรกิจค้าปลีกจำหน่ายสินค้าไอทีรุนแรงขึ้น
กลุ่มบริษัทนี้มีสาขา ณ สิ้นไตรมาส 2 ทั้งหมด 1,045 แห่ง แบ่งเป็น ร้าน BaNANA 418 แห่ง แฟรนไชส์ 133 แห่ง ร้าน True Shop by Com7 จำนวน 126 แห่ง ร้าน Studio 7 มีสาขา 117 แห่ง ส่วน KingKong Phone มี 76 แห่ง BKK มี 32 แห่ง, iCare มี 30 แห่ง และอื่น ๆ 113 สาขา ขยายเพิ่มจากไตรมาส 1 รวม 14 สาขา
หากดูด้านเรโชต่าง ๆ แล้ว COM7 มี P/E เรโชระดับ 28.12 เท่า ยังต่ำเมื่อเทียบกับกลุ่มอุตสาหกรรมที่ 31.60 เท่า แต่มี P/BV 15.72 เท่า สูงกว่าอุตสาหกรรมที่ 2.43 เท่า มากอยู่
ด้านการลงทุน เมื่อเดือนพฤษภาคม COM7 ซื้อหุ้นสามัญเพิ่มทุนของบริษัท สบาย เทคโนโลยี จํากัด (มหาชน) หรือ SABUY จํานวน 48.57 ล้านหุ้น ในราคาหุ้นละ 28 บาท รวมเป็นมูลค่า 1.36 พันล้านบาท
นอกจากนี้ บริษัทย่อยได้ซื้อหุ้นเพิ่มทุนบริษัท พุทธธรรมประกันภัย จํากัด (มหาชน) (PTI) จำนวน 500 ล้านหุ้น ในราคาหุ้นละ 0.34 บาท รวมเป็นมูลค่า 170 ล้านบาท
ขณะที่ บทวิเคราะห์ บริษัทหลักทรัพย์ (บล.) ดาโอ (ประเทศไทย) จำกัด (มหาชน) ระบุว่า COM7 ลุ้นยอดขายเพิ่มขึ้นจากสินค้าเรือธงแบรนด์ Apple คือ iPhone 14 ที่เปิดตัวตั้งแต่วันที่ 7 กันยายน และคาดว่าสาขาใหม่ที่เพิ่มขึ้นมากว่า 150 แห่งในปีนี้ จะมียอดขายเฉลี่ยต่อสาขา (SSSG) เพิ่มขึ้นในครึ่งหลังปีนี้ จากการเปิดเมืองอย่างเป็นทางการ คนทำงาน-เรียน Onsite เกิน 80-90% โดยประเมินกำไรสุทธิปี 2565-2566 ของ COM7 ที่ 2.98 พันล้านบาท เติบโต 13% และ 3.55 พันล้านบาท โต 19% จากปีก่อน ตามลำดับ
ด้านบล.ฟินันเซีย ไซรัส แนะนำ “ซื้อ” ให้ราคาเป้าหมาย 40 บาท มองแนวโน้มกำไรครึ่งหลังปี 2565 จะดีกว่าครึ่งแรก เพราะเป็นไฮซีชั่น ขณะที่บริษัททำกำไรได้แล้ว 46.2% ของกำไรทั้งปีนี้ที่คาด 3,035.2 ล้านบาท เพิ่มขึ้น 15.4% จากงวดปีก่อน
นอกจากนี้ การเปิดตัวแพลตฟอร์มอีคอมเมิร์ซ Studio 7 Thailand เพื่อจำหน่ายสินค้า Apple สินค้าไอที และอุปกรณ์ต่าง ๆ จะช่วยให้การเติบโตเป็นไปตามเป้าหมาย 20% ในปีนี้
หากเทียบกับราคาในกระดานปัจจุบันอยู่ที่ราว ๆ 33-34 บาท แล้ว COM7 ยังมีอัพไซด์จากราคาเป้าหมาย 15%
…
